text: Mølle har fået nye tænder: Nu skal vingerne tilbage på plads
  06 maj 2015 kl. 05.40
  Sønderho Mølle var så medtaget efter stormen Bodil, at den fik udskiftet hele tandkransen. Et år senere er møllen nu klar til at blive samlet igen.
  Stormen Bodil hev og sled i mange hustage og haver. Men særligt én mølle blev ramt hårdt. Nemlig den 120 år gamle Sønderho Mølle på Fanø.
  Tandkransen, der får vingerne til at køre rundt brækkede flere steder, og det betød, at møllen for et år siden fik afmonteret både hat og vinger, og nu har fået skiftet kransen.
  Onsdag formiddag bliver hat og vinger så monteret igen.
  